MAKRO เด้ง 3% โบรกฯชี้ปี 65 กำไรแตะ 1.28 หมื่นลบ.  ปักธงงบ “โลตัสส์” ฟื้น ชูเป้า 50 บ.
MAKRO ดีดกลับ 3% โบรกฯชี้ปี 65 กำไรแตะ 1.28 หมื่นลบ. หลังคาดโลตัสส์จะกลับมามีกำไรอีกครั้งในปี 65 ราว 5.30 พันลบ. แนะนำ “ซื้อ” ราคาเป้าหมาย 50 บ.
29 ธ.ค. 2564

ผู้สื่อข่าวรายงานว่าวันนี้ (29 ธ.ค.2564) ราคาหุ้นบริษัท สยามแม็คโคร จำกัด (มหาชน) หรือ MAKRO ณ เวลา 10:55 น. อยู่ที่ระดับ 41.25 บาท เพิ่มขึ้น 1.25 บาท หรือ 3.12% โดยทำจุดสูงสุดที่ 42.00 บาท และทำจุดต่ำสุดที่ 40.25 บาท ด้วยมูลค่าการซื้อขาย 733.85 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ โดยคาดกำไรสุทธิไตรมาส 4/2564 ฟื้นตัวจากไตรมาสก่อน ตาม Seasonal และการคลาย Lockdown โดยคาดหลังระดมทุน  จะนำเงินไปคืนหนี้ราว 3 หมื่นล้านบาท การเกิด Synergy (ตั้งเป้าลดรายจ่ายรวม 2.70 พันล้านบาทใน 2 ปี ข้างหน้า) รวมถึงการฟื้นตัวจากฐานต่ำทำให้คาดว่าโลตัสส์จะกลับมามีกำไรอีกครั้งในปี 2565 ที่ราว 5.30 พันล้านบาท ส่วนในปี 2566 ราว 9.30 พันล้านบาท (ปี 2564 ขาดทุน 57 ล้านบาท) หนุนกำไร MAKRO ปี 2565 เติบโตก้าวกระโดด เป็น 1.28 หมื่นล้านบาท เพิ่มขึ้น 99% จากงวดเดียวกันของปีก่อน ส่วนปี 2566 จะอยู่ 1.77 หมื่นล้านบาท เพิ่มขึ้น 39% จากงวดเดียวกันของปีก่อน และ EPS จะกลับมาสูงกว่าระดับก่อนควบรวมโลตัสส์ในปี 2566 เป็นต้นไป ทั้งนี้แนะนำ “ซื้อ” ราคาเป้าหมายปี 2565 ที่ 50 บาท